ปีทองของ SR
อาจารย์ขอเรียนตามตรงว่า ในโลกของการลงทุนไม่มีใครรู้ดีไปกว่าใคร เพราะมันเป็นเรื่องของเกมการเงินเสียส่วนใหญ่ ส่งผลให้สถานการณ์ของหุ้นแต่ละวันแตกต่างกันอย่างสิ้นเชิง และบางครั้งก็ไม่สามารถใช้เรื่องปัจจัยพื้นฐานมาเป็นตัวชี้นำราคาหุ้นได้นะครับ
26 พ.ย. 2559

สภาแมงเม่า : ดร.สมชาย
 
คุณนฤมล จากพระราม 4 กรุงเทพฯ พูดถึงสถานการณ์ของหุ้น SR หรือ บริษัท สยามราช จำกัด (มหาชน) นับตั้งแต่ประกาศผลประกอบการไตรมาส 3 ออกมาอย่างเป็นทางการกลับกลายเป็นว่า ราคาหุ้นไม่ค่อยตอบรับกับผลการดำเนินงานที่ดีขึ้นอย่างเป็นรูปธรรม ส่งผลให้นักลงทุนรายย่อยผิดหวังไปตามกัน จึงอยากให้อาจารย์ช่วยแสดงความคิดเห็นต่อเรื่องดังกล่าวว่า ปีนี้เป็นปีทองของหุ้น SR แต่ทำไมไม่มีใครเห็นคุณค่าของหุ้นตัวนี้เอาเสียเลย รบกวนไขข้อข้องใจด้วยนะคะ
 
อาจารย์ขอเรียนตามตรงว่า ในโลกของการลงทุนไม่มีใครรู้ดีไปกว่าใคร เพราะมันเป็นเรื่องของเกมการเงินเสียส่วนใหญ่ ส่งผลให้สถานการณ์ของหุ้นแต่ละวันแตกต่างกันอย่างสิ้นเชิง และบางครั้งก็ไม่สามารถใช้เรื่องปัจจัยพื้นฐานมาเป็นตัวชี้นำราคาหุ้นได้นะครับ
เหมือนกับการทะยานขึ้นของหุ้น SR หรือ บริษัท สยามราช จำกัด (มหาชน)ในช่วงไม่กี่วันที่ผ่านมา น่าจะเป็นภาพสะท้อนที่ทำให้รู้ว่า ผลงานดีก็ไม่เกี่ยวกับราคาหุ้น จึงต้องแยกแยะเรื่องดังกล่าวให้เป็นระบบ เพราะในอีกมุมหนึ่งก็ทำให้หุ้นตัวนี้กลายเป็นหุ้นอันตรายในทันที
เนื่องจากไม่สามารถใช้ปัจจัยพื้นฐานเป็นตัวอ้างอิงได้ และเมื่อนำมารวมกับบรรยากาศการลงทุนในปัจจุบัน ก็ทำให้อาจารย์เลือกที่จะมองหุ้นตัวอื่นเป็นการทดแทน เพราะไม่อยากมาเสียเวลากับหุ้นที่ผู้คนในตลาดหุ้นไม่ค่อยตอบรับ จึงต้องเข้าใจรูปแบบการลงทุนขั้นพื้นฐานเสียก่อน
 
(หน่วย : ล้านบาท)
 
ที่น่าสนใจคือ เมื่อดูจากตัวเลขสำคัญทางการเงินจะเห็นว่า ราคาหุ้น SR มีโอกาสปรับตัวขึ้นได้อีกค่อนข้างเยอะ แต่ราคาหุ้นกลับเด้งรับแค่วันเดียว ต่อจากนั้นก็ไหลรูดลงมาอีกเหมือนเดิม มันทำให้อาจารย์รู้สึกห่อเหี่ยวจนบอกไม่ถูก เพราะเมื่อนำกำไรต่อหุ้นปี 59 ที่ระดับ 0.12 บาทเป็นอย่างต่ำ มาเทียบบนค่า P/E ที่ระดับ 30 เท่า ราคาเป้าหมายจะอยู่ที่ 3.60 บาทนะครับ
ขณะที่ราคาหุ้นล่าสุดอยู่ที่ 2.52 บาท ด้วยมูลค่าการซื้อขายแค่ 0.72 ล้านบาท มันเป็นการสะท้อนว่า ไม่มีใครสนใจหุ้น SR แม้แต่นิดเดียว ทั้งที่ปี 59 เป็นปีทองของการทำธุรกิจ จึงเป็นเรื่องที่น่าเสียดายมากๆ ที่ผู้คนทั่วไปไม่ให้ราคาหุ้นตัวนี้สักเท่าไหร่
สรุปคือ SR ยังไม่ใช่หุ้นทางเลือกหลักในเวลานี้ก็เท่านั้นเอง!
…
 

กราฟประกอบข่าว Aspen, ราคาปิด ณ วันที่ 25 พ.ย.59